32001R1285
L 176/27
JURNALUL OFÍCIAL AL UNIUNII EUROPENE
REGULAMENTUL (CE) NR. 1285/2001 AL COMISIEI
din 28 iunie 2001
de respingere a listei de cereri de înregistrare a denumirilor comunicate în conformitate cu articolul 17 din Regulamentul (CE) nr. 2081/92 al Consiliului privind protecția indicațiilor geografice și a denumirilor de origine ale produselor agricole
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 2081/92 al Consiliului din 14 iulie 1992 privind protecția indicațiilor geografice și a denumirilor de origine ale produselor agricole și alimentare (1), modificat ultima dată de Regulamentul (CE) nr. 2796/2000 al Comisiei (2), în special articolul 17,
întrucât:
(1)
Urmează să fie adoptată o decizie privind cele 314 cereri comunicate de Germania în conformitate cu articolul 17 alineatul 2 din Regulamentul (CEE) nr. 2081/92 privind înregistrarea „apelor minerale” ca denumiri de origine protejate.
(2)
În cazul a cel puțin 125 din aceste 314 cereri denumirile propuse nu sunt geografice și, în consecință, nu sunt „denumiri de origine”, în sensul articolului 2 litera (a) din regulamentul în cauză.
(3)
Articolul 2 alineatul 3 din Regulamentul (CEE) nr. 2081/92 permite, în anumite situații, să se considere denumiri de origine anumite denumiri tradiționale geografice sau negeografice. Această dispoziție, care constituie o excepție de la regulă, nu se poate aplica nici uneia din cele 125 de cereri de înregistrare, pentru că nu reiese în mod clar că denumirile propuse au fost atribuite tradițional unei anumite zone geografice. În consecință, aceste 125 de cereri nu pot fi înregistrate.
(4)
În cazul a 15 din cele 314 cereri comunicate de Germania în conformitate cu articolul 17 alineatul 2 din Regulamentul (CEE) nr. 2081/92 în scopul înregistrării „apelor minerale”, denumirile propuse sunt geografice, dar conțin „numere”, acestea permițând diferențierea „apelor minerale” cu aceeași denumire. Denumirile de origine care includ „numere” nu sunt acceptate, având în vedere că obiectivul regulamentului menționat îl constituie protejarea denumirilor exclusiv geografice. În consecință, aceste 15 cereri nu pot fi înregistrate.
(5)
Măsurile prevăzute de prezentul regulament sunt în conformitate cu avizul Comitetului pentru indicații geografice și denumiri de origine,
ADOPTĂ PREZENTUL REGULAMENT:
Articolul 1
Cererile de înregistrare a denumirilor enumerate în anexa la prezentul regulament, comunicate în conformitate cu articolul 17 din Regulamentul (CEE) nr. 2081/92, sunt respinse.
Articolul 2
Prezentul regulament intră în vigoare în ziua următoare publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 28 iunie 2001.